Vas sonder rybewys? Dis onwettig, sê DAArgieffoto Die Demokratiese Alliansie het gesê dit is onwettig vir polisiebeamptes om motoriste in hegtenis te neem vir oortredings soos byvoorbeeld om sonder ŉ rybewys te ry of om nie ŉ veiligheidsgordel te dra nie. Manny de Freitas, DA-LP en skaduminister van vervoer, het gesê die Padverkeersbestuurskorporasie (RTMC) het motoriste en padgebruikers met inhegtenisnemings gedreig vir oortredings waar die wet dit nie toelaat nie. Hy het gesê hierdie tipe optrede is “boelietaktiek” om te versteek dat daar nie behoorlike beplanning gedoen is om padsterftes hierdie feesseisoen te verhoed nie. “Verkeersbeamptes wat oor baie beperkte inhegtenisnemingsmagte beskik, en nie iemand sonder ŉ lasbrief in hegtenis mag neem nie, skep ŉ nuwe stel probleme waar siviele eise moontlik teen die owerhede ingestel kan word vir ongemagtigde inhegtenisnemings,” het De Freitas gesê. Hy het gesê in plaas daarvan dat die RTMC ŉ behoorlike padveiligheidsveldtog gekoördineer het, word die publiek met inhegtenisneming gedreig. Die DA gaan glo enige ongemagtigde en onwettige inhegtenisnemings identifiseer en sal vervoerminister Dipuo Peters in die parlement aanspreeklik hou vir stappe wat tydens die feesgety buite die wet gedoen is. Meer as 700 mense is reeds sedert die begin van Desember op die land se paaie dood. Die DA het aangedui dat slegs sekere oortredings volgens AARTO-regulasies as kriminele aktiwiteit beskou kan word en gevolglik tot inhegtenisneming kan lei. Dit sluit die volgende in: – Om ŉ voertuig te bestuur onder die invloed van alkohol of dwelmmiddel wat ŉ narkotiese invloed het – Om in die bestuursitplek van ŉ motor te sit terwyl die enjin luier en onder die invloed van alkohol of dwelmmiddel te wees wat ŉ narkotiese effek het – Om ŉ voertuig roekeloos te bestuur – Om vinniger as 100 km/h te ry in ŉ gebied waar die algemene spoedbeperking 60 km/h is (stedelike pad) – Om vinniger as 160 km/h te ry in ŉ gebied waar die algemene spoedbeperking 120 km/h is (snelweg) – Om vinniger as 140 km/h te ry in ŉ gebied waar die algemene spoedbeperking 100 km/h is (landelike pad) – Om vinniger as 140 km/h te ry in ŉ gebied waar die algemene spoedbeperking 100 km/h is soos aangedui op die voorgestelde manier op ŉ padverkeersteken – Om vinniger as 160 km/h te ry in ŉ gebied waar die algemene spoedbeperking 120 km/h is soos aangedui op die voorgestelde manier op ŉ padverkeersteken – Om vinniger as 80 km/h te ry in ŉ gebied waar die algemene spoedbeperking 40 km/h is soos aangedui op die voorgestelde manier op ŉ padverkeersteken – Om vinniger as 100 km/h te ry in ŉ gebied waar die algemene spoedbeperking 60 km/h is soos aangedui op die voorgestelde manier op ŉ padverkeersteken – Om vinniger as 120 km/h te ry in ŉ gebied waar die algemene spoedbeperking 80 km/h is soos aangedui op die voorgestelde manier op ŉ padverkeersteken “Enige ander oortreding waarvoor ŉ motoris in hegtenis geneem word onder die RTMC kan beskou word as buite die beperkings van die wet en is ŉ bekentenis van versuim deur die RTMC,” het De Freitas bygevoeg.